CELEX: 52018PC0576
Language: sl
Date: 2018-08-08
Title: Predlog SKLEP SVETA o stališču, ki se v imenu Evropske unije zastopa v Skupnem odboru EU-CTC, ustanovljenem s Konvencijo o poenostavitvi formalnosti v blagovni trgovini z dne 20. maja 1987, in v Skupnem odboru EU-CTC, ustanovljenem s Konvencijo o skupnem tranzitnem postopku z dne 20. maja 1987, glede povabila Združenemu kraljestvu, da pristopi k navedenima konvencijama

EVROPSKA KOMISIJA
            Bruselj, 8.8.2018
            COM(2018) 576 final
            2018/0305(NLE)
            Predlog
            SKLEP SVETA
            o stališču, ki se v imenu Evropske unije zastopa v Skupnem odboru EU-CTC, ustanovljenem s Konvencijo o poenostavitvi formalnosti v blagovni trgovini z dne 20. maja 1987, in v Skupnem odboru EU-CTC, ustanovljenem s Konvencijo o skupnem tranzitnem postopku z dne 20. maja 1987, glede povabila Združenemu kraljestvu, da pristopi k navedenima konvencijama
            
               
         
         
            
               OBRAZLOŽITVENI MEMORANDUM
            
            
               1.PREDMET UREJANJA PREDLOGA
            
            
               
                  Ta predlog se nanaša na sklep o določitvi stališča, ki se zastopa v imenu Unije v Skupnem odboru EU-CTC
                     11, ki je bil ustanovljen s Konvencijo o poenostavitvi formalnosti v blagovni trgovini z dne 20. maja 1987, in v Skupnem odboru EU-CTC, ustanovljenem s Konvencijo o skupnem tranzitnem postopku z dne 20. maja 1987 (v nadaljnjem besedilu: skupna odbora), v zvezi s predvidenim sprejetjem sklepa s strani vsakega od skupnih odborov glede povabila Združenemu kraljestvu Velika Britanija in Severna Irska (v nadaljnjem besedilu: Združeno kraljestvo), da pristopi h Konvenciji o poenostavitvi formalnosti v blagovni trgovini ter Konvenciji o skupnem tranzitnem postopku (v nadaljnjem besedilu: konvenciji).
               
            
            
               2.OZADJE PREDLOGA
            
            
               2.1 Konvenciji
            
            
               
                  Namen konvencij je olajšanje pretoka blaga med Evropsko unijo in drugimi državami, ki so pogodbenice konvencij. Veljati sta začeli 1. januarja 1988.
               
               
                  Evropska unija je pogodbenica konvencij.
               
               
                  Na države, ki so pogodbenice konvencij, niso pa članice Unije, se v konvencijah sklicuje kot na države skupnega tranzita.
               
            
            
               2.2 SKUPNA ODBORA
            
            
               
                  Naloga skupnih odborov je upravljanje konvencij in zagotavljanje njunega pravilnega izvajanja. Skupna odbora s sklepi povabita tretje države, naj pristopijo h konvencijama.
               
               
                  Sklepi skupnih odborov se sprejmejo na podlagi sporazumnega dogovora med pogodbenicami.
               
            
            
               2.3 •Predvideni akti skupnih odborov
            
            
               •Izbira instrumenta
            
            
               
                  Sporočilo Evropske komisije Evropskemu parlamentu in Svetu iz leta 2001 o strategiji za pripravo držav kandidatk na pristop h konvencijama ES-EFTA iz leta 1987 o skupnem tranzitnem postopku in poenostavitvi formalnosti v blagovni trgovini
                     22, ki mu je sledilo sporočilo Evropske komisije Evropskemu parlamentu in Svetu iz leta 2010 o strategiji priprave nekaterih sosednjih držav na pristop h konvencijama
                     33, ter sklepi Sveta z dne 14. aprila 2011 o potrditvi pristopa, sprejetega v obeh sporočilih, predvidevajo podporo številnim državam v njihovih prizadevanjih za pristop h konvencijama. 
               
               
                  Združeno kraljestvo, ki je država članica Evropske unije, uporablja konvenciji od začetka njune veljavnosti leta 1988. Tako ima dovolj izkušenj pri uporabi določb konvencij in kot država članica Unije izpolnjuje tehnična merila, določena v sporočilih iz leta 2001 in 2010. 
               
               
                  Ko bo Združeno kraljestvo izstopilo iz Evropske unije, se bosta konvenciji samodejno prenehali uporabljati za Združeno kraljestvo, saj je pogodbenica le Unija (in ne njene države članice). Pristop Združenega kraljestva kot posamezne pogodbenice h konvencijama bo znatno olajšal pretok blaga med Unijo, Združenim kraljestvom in drugimi državami skupnega tranzita. 
               
               
                  Če bi prehodne ureditve, dogovorjene med pogajalci EU in Združenega kraljestva, začele veljati v okviru sporazuma o izstopu, o katerem trenutno potekajo pogajanja v skladu s členom 50 Pogodbe o Evropski uniji, se bodo mednarodni sporazumi, katerih pogodbenica je Unija, vključno s konvencijama, uporabljali za Združeno kraljestvo in v njem od datuma izstopa do 31. decembra 2020. Pristop Združenega kraljestva h konvencijama bi zato moral učinkovati le v takih okoliščinah, in sicer od datuma, ko se pravo Unije (vključno s konvencijama) ne uporablja več za Združeno kraljestvo in v njem.
               
               
                  Komisija je pozvana, da sprejme ta osnutek predloga sklepa in ga pošlje Svetu. 
               
               
                  Sklepa skupnih odborov, s katerima se Združeno kraljestvo pozove, naj pristopi h konvencijama, bosta za pogodbenice zavezujoča v skladu s členom 2 navedenih sklepov, ki predvideva začetek njune veljavnosti na dan sprejetja („Ta sklep začne veljati na dan sprejetja.“).
               
            
         
         
            
               
                  V skladu s členom 11(3) Konvencije o poenostavitvi formalnosti v blagovni trgovini in členom 15(3) Konvencije o skupnem tranzitnem postopku morajo pogodbenice sklepe glede povabila tretjim državam, da pristopijo h konvencijama, izvajati v skladu z lastno zakonodajo.
               
            
            
               3.STALIŠČE, KI SE ZASTOPA V IMENU UNIJE 
            
            
               
                  Predlagano stališče je, da se sprejme sklep, s katerim se Združeno kraljestvo povabi k pristopu h konvencijama, da bi se ti začeli uporabljati takoj, ko Združeno kraljestvo izstopi iz Unije ali, če bi prehodne ureditve, dogovorjene med pogajalci EU in Združenega kraljestva, začele veljati v okviru sporazuma o izstopu, o katerem trenutno potekajo pogajanja v skladu s členom 50 Pogodbe o Evropski uniji, od datuma, ko se pravo Unije (vključno s tema konvencijama) ne uporablja več za Združeno kraljestvo in v njem. 
               
               
                  Cilj predlaganega stališča je olajšati trgovino med Unijo, Združenim kraljestvom in sedanjimi državami skupnega tranzita. Pričakuje se, da bo pristop Združenega kraljestva h konvencijama prinesel znatne in oprijemljive koristi za gospodarske subjekte in carinske uprave, in sicer s poenostavitvijo tranzitnih formalnosti in olajšanjem pretoka blaga.
               
               
                  Predlagano stališče je skladno s skupno trgovinsko politiko. 
               
            
            
               4.PRAVNA PODLAGA
            
            
               4.1Postopkovni pravni vidiki
            
            
               4.1.1Načela
            
            
               V členu 218(9) Pogodbe o delovanju Evropske unije (PDEU) so predvideni sklepi o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               
                  Člen 11(3) Konvencije o poenostavitvi formalnosti v blagovni trgovini in člen 15(3) Konvencije o skupnem tranzitnem postopku določata, da skupna odbora s sklepom povabita tretjo državo v smislu člena 1(2) oziroma člena 3(1)(c), da pristopi h konvencijama.
               
            
            
               4.1.2Uporaba v obravnavanem primeru
            
            
               
                  Skupna odbora sta organa, ustanovljena s sporazumom, in sicer s Konvencijo o poenostavitvi formalnosti v blagovni menjavi (člen 10) in Konvencijo o skupnem tranzitnem postopku (člen 14).
               
               
                  Sklepa, k sprejetju katerih se skupna odbora pozivata, sta akta s pravnim učinkom. Ta sklepa bosta zavezujoča v mednarodnem pravu v skladu s členom 15 Konvencije o poenostavitvi formalnosti v blagovni menjavi in členom 20 Konvencije o skupnem tranzitnem postopku. 
               
               
                  Čeprav Združeno kraljestvo ne bo tretja država, ko bosta skupna odbora sprejela sklep o povabilu, pa je v interesu Unije, da zagotovi, da Združeno kraljestvo pristopi h konvencijama kot ločena pogodbena stranka od datuma, ko se pravo Unije (vključno s tema konvencijama) ne uporablja več za Združeno kraljestvo in v njem. Zato je treba pripraviti sprejetje povabila s strani skupnih odborov za pristop k tema konvencijama , tako da bo Združeno kraljestvo, ko bo postalo tretja država, brez odlašanja postalo ločena pogodbenica.
               
               
                  Predvidena akta ne dopolnjujeta ali spreminjata institucionalnega okvira konvencij.
               
               
                  Postopkovna pravna podlaga za predlagana sklepa je zato člen 218(9) PDEU.
               
            
            
               4.2Materialna pravna podlaga
            
            
               
                  Materialna pravna podlaga za sklep iz člena 218(9) PDEU je odvisna predvsem od cilja in vsebine predvidenega akta, glede katerega se v imenu Unije zastopa stališče. Če ima predvideni akt dva cilja ali elementa in če je eden od teh ciljev ali elementov glavni, drugi pa postranski, mora sklep iz člena 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
               
               
                  Poenostavitve, dosežene s povabilom Združenega kraljestva k pristopu h konvencijama, zadevajo učinkovite postopke na mejnih prehodih. Glavni cilj in vsebina predvidenih aktov se nanašata na skupno trgovinsko politiko.
               
               
                  Materialna pravna podlaga za predlagana sklepa je torej člen 207 PDEU.
               
            
         
         
            
               4.3Zaključki
            
            
               Pravna podlaga za predlagana sklepa bi moral biti člen 207 PDEU v povezavi s členom 218(9) PDEU.
            
            
               2018/0305 (NLE)
            
            
               Predlog
            
            
               SKLEP SVETA
            
            
               o stališču, ki se v imenu Evropske unije zastopa v Skupnem odboru EU-CTC, ustanovljenem s Konvencijo o poenostavitvi formalnosti v blagovni trgovini z dne 20. maja 1987, in v Skupnem odboru EU-CTC, ustanovljenem s Konvencijo o skupnem tranzitnem postopku z dne 20. maja 1987, glede povabila Združenemu kraljestvu, da pristopi k navedenima konvencijama
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 207 v povezavi s členom 218(9) Pogodbe, 
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Konvencija o poenostavitvi formalnosti v blagovni trgovini z dne 20. maja 1987
                  4
               4 in Konvencija o skupnem tranzitnem postopku z dne 20. maja 1987
                  5
               5 (v nadaljnjem besedilu: konvenciji) sta bili sklenjeni med Evropsko gospodarsko skupnostjo, Republiko Avstrijo, Republiko Finsko, Republiko Islandijo, Kraljevino Norveško, Kraljevino Švedsko in Švicarsko konfederacijo dne 20. maja 1987 ter sta začeli veljati 1. januarja 1988.
            
            
               (2)Združeno kraljestvo Velika Britanija in Severna Irska (v nadaljnjem besedilu: Združeno kraljestvo) je izrazilo željo, da pristopi h konvencijama kot ločena pogodbenica od datuma, ko se konvenciji ne uporabljata več za Združeno kraljestvo in v njem.
            
            
               (3)V skladu s členom 11(3) Konvencije o poenostavitvi formalnosti v blagovni trgovini lahko Skupni odbor, ustanovljen s to konvencijo, s sklepom sprejema povabila tretjim državam, da pristopijo k navedeni konvenciji.
            
            
               (4)V skladu s členom 15(3) Konvencije o skupnem tranzitnem postopku lahko Skupni odbor, ustanovljen s to konvencijo, s sklepom sprejema povabila tretjim državam, da pristopijo k navedeni konvenciji.
            
            
               (5)Primerno je, da se določi stališče, ki se v imenu Unije zastopa v navedenih skupnih odborih, saj bo sklep, da se Združeno kraljestvo povabi, naj h konvencijama pristopi kot ločena pogodbenica, za Unijo zavezujoč.
            
            
               (6)Ti konvenciji zagotavljata učinkovite postopke na mejnih prehodih za trgovino med pogodbenicami.
            
            
               (7)Čeprav Združeno kraljestvo ne bo tretja država, ko bosta skupna odbora sprejela sklep o povabilu, pa je v interesu Unije, da zagotovi, da Združeno kraljestvo pristopi h konvencijama kot ločena pogodbenica od datuma, ko se pravo Unije (vključno s tema konvencijama) ne uporablja več za Združeno kraljestvo in v njem. 
            
            
               (8)Obe konvenciji določata, da tretja država, ki je povabljena, da postane pogodbenica, to stori z vložitvijo listine o pristopu in da začne pristop veljati prvi dan drugega meseca po vložitvi listine o pristopu. 
            
            
               (9)Ob upoštevanju tega časovnega razporeda in da bi Združeno kraljestvo brez odlašanja pristopilo k tema konvencijama, ko postane tretja država, je potrebno, da skupna odbora pripravita sprejetje povabil za pristop k navedenima konvencijama.
            
            
               (10)Pristop Združenega kraljestva h konvencijama bi moral veljati šele od datuma, ko Združeno kraljestvo ne bo več vključeno v konvenciji kot država članica Evropske unije ali, če se Evropska unija in Združeno kraljestvo dogovorita o prehodnih ureditvah, v okviru katerih bi se konvenciji uporabljali za Združeno kraljestvo in v njem, od datuma, ko te prehodne ureditve prenehajo veljati –
            
         
         
            
               SPREJEL NASLEDNJI SKLEP: 
            
            
               Člen 1
            
            
               Stališče, ki se v imenu Unije zastopa v Skupnem odboru EU-CTC, ustanovljenem s Konvencijo o poenostavitvi formalnosti v blagovni trgovini z dne 20. maja 1987, glede povabila Združenemu kraljestvu, da pristopi k navedeni konvenciji, temelji na osnutku akta navedenega skupnega odbora, ki je priložen temu sklepu.
            
            
               Člen 2
            
            
               Stališče, ki se v imenu Unije zastopa v Skupnem odboru EU-CTC, ustanovljenem s Konvencijo o skupnem tranzitnem postopku z dne 20. maja 1987, glede povabila Združenemu kraljestvu, da pristopi k navedeni konvenciji, temelji na osnutku akta navedenega skupnega odbora, ki je priložen temu sklepu.
            
            
               Člen 3
            
            
               Ko Združeno kraljestvo izpolni tehnične pogoje za pristop h konvencijama ali ko se zagotovi prepričljivo zagotovilo, da bodo ti tehnični pogoji pravočasno izpolnjeni pred datumom začetka veljavnosti uporabe konvencije za Združeno kraljestvo kot pogodbenice, predstavnik Unije v skupnih odborih iz členov 1 oziroma 2 predlaga sklepa o povabilu Združenemu kraljestvu, da pristopi h konvencijama, in o teh sklepih glasuje v skladu s členom 1 in 2 tega sklepa.
            
            
               Člen 4
            
            
               Sklep Skupnega odbora EU-CTC za poenostavitev formalnosti v blagovni trgovini in sklep Skupnega odbora EU-CTC za skupni tranzitni postopek se po sprejetju objavita v Uradnem listu Evropske unije. 
            
            
               Člen 5
            
            
               Ta sklep je naslovljen na Komisijo.
            
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  1 Države skupnega tranzita.
               
               
                  
                     (2)
                  2 COM(2001) 289 final.
               
               
                  
                     (3)
                  3 COM(2010) 668 final.
               
               
                  
                     (4)
                  4 UL L 134, 22.5.1987, str. 2.
               
               
                  
                     (5)
                  5 UL L 226, 13.8.1987, str. 2.
               
            
      
    ---documentbreak--- 
      
         
               EVROPSKA KOMISIJA
            Bruselj, 8.8.2018
            COM(2018) 576 final
            PRILOGA
            k
            Predlogu sklepa Sveta
            o stališču, ki se v imenu Evropske unije zastopa v Skupnem odboru EU-CTC, ustanovljenem s Konvencijo o poenostavitvi formalnosti v blagovni trgovini z dne 20. maja 1987, in v Skupnem odboru EU-CTC, ustanovljenem s Konvencijo o skupnem tranzitnem postopku z dne 20. maja 1987, glede povabila Združenemu kraljestvu, da pristopi k navedenima konvencijama
            
               
         
         
            
               PRILOGA
            
            
               Predlog Sklepa št. .../2018 Skupnega odbora, ustanovljenega s Konvencijo o poenostavitvi formalnosti v blagovni trgovini z dne 20. maja 1987, 
                  z dne ...2018
            
            
               glede povabila Združenemu kraljestvu Velika Britanija in Severna Irska za pristop k navedeni konvenciji
            
            
               SKUPNI ODBOR JE –
            
            
               Ob upoštevanju Konvencije o poenostavitvi formalnosti v blagovni trgovini z dne 20. maja 1987
                  1
                (v nadaljnjem besedilu: Konvencija) in zlasti člena 11(3) Konvencije,
            
            
               ob upoštevanju naslednjega:
            
            
               (1) Združeno kraljestvo Velika Britanija in Severna Irska (v nadaljnjem besedilu: Združeno kraljestvo) je izrazilo željo, da pristopi h Konvenciji kot ločena pogodbenica od datuma, ko se Konvencija ne uporablja več za Združeno kraljestvo in v njem.
            
            
            
               (2) Izmenjava blaga z Združenim kraljestvom bi se olajšala s poenostavitvijo formalnosti, ki vplivajo na trgovino med Združenim kraljestvom ter Evropsko unijo, Republiko Islandijo, nekdanjo jugoslovansko republiko Makedonijo, Kraljevino Norveško, Republiko Srbijo, Švicarsko konfederacijo in Republiko Turčijo.
            
            
            
               (3) Da se ta izmenjava blaga olajša, je primerno Združeno kraljestvo povabiti, da pristopi h Konvenciji. 
            
            
            
               (4) Pristop Združenega kraljestva h Konvenciji bi moral veljati šele od datuma, ko Združeno kraljestvo ne bo več vključeno v Konvencijo kot država članica Evropske unije ali, če se Evropska unija in Združeno kraljestvo dogovorita o prehodnih ureditvah, v okviru katerih bi se Konvencija uporabljala za Združeno kraljestvo in v njem, od datuma, ko prenehajo veljati te prehodne ureditve –
            
            
            
               SPREJEL NASLEDNJI SKLEP:
            
            
               Člen 1
            
            
               Združeno kraljestvo se povabi, da pristopi h Konvenciji v skladu s členom 11a Konvencije od datuma, ko ni več država članica Evropske unije, ali od datuma, ko bi se prenehala uporabljati prehodna ureditev med Evropsko unijo in Združenim kraljestvom, v skladu s katero bi se Konvencija uporabljala za Združeno kraljestvo in v njem.
            
            
               Člen 2
            
            
               Ta sklep začne veljati na dan sprejetja.
            
         
         
            
            
               V Bruslju,
            
            
                  
            
            
                  Za Skupni odbor
            
            
                  Predsednik
            
            
                  Philip Kermode
            
            
               Predlog Sklepa št. .../2018 Skupnega odbora, ustanovljenega s Konvencijo o skupnem tranzitnem postopku z dne 20. maja 1987, 
            
            
               z dne ...2018
            
            
               glede povabila Združenemu kraljestvu Velika Britanija in Severna Irska za pristop k navedeni konvenciji
            
            
               SKUPNI ODBOR JE –
            
            
               Ob upoštevanju Konvencije o skupnem tranzitnem postopku z dne 20. maja 1987
                  2
                (v nadaljnjem besedilu: Konvencija) in zlasti člena 15(3)(e) Konvencije,
            
            
            
               ob upoštevanju naslednjega:
            
            
               (1) Združeno kraljestvo Velika Britanija in Severna Irska (v nadaljnjem besedilu: Združeno kraljestvo) je izrazilo željo, da pristopi h Konvenciji kot ločena pogodbenica od datuma, ko se Konvencija ne uporablja več za Združeno kraljestvo in v njem.
            
            
            
               (2) Gibanje blaga z Združenim kraljestvom bi se olajšalo s skupnim tranzitnim postopkom za prevoze blaga med Združenim kraljestvom ter Evropsko unijo, Republiko Islandijo, nekdanjo jugoslovansko republiko Makedonijo, Kraljevino Norveško, Republiko Srbijo, Švicarsko konfederacijo in Republiko Turčijo.
            
            
            
               (3) Da se to gibanje blaga spodbudi, je treba Združeno kraljestvo povabiti, da pristopi h Konvenciji.
            
            
            
               (4) Pristop Združenega kraljestva h Konvenciji bi moral veljati šele od datuma, ko Združeno kraljestvo ne bo več vključeno v Konvencijo kot država članica Evropske unije ali, če se Evropska unija in Združeno kraljestvo dogovorita o prehodnih ureditvah, v okviru katerih bi se Konvencija uporabljala za Združeno kraljestvo in v njem, od datuma, ko prenehajo veljati te prehodne ureditve –
            
         
         
            
            
               SPREJEL NASLEDNJI SKLEP:
            
            
               Člen 1
            
            
               Združeno kraljestvo se povabi, da pristopi h Konvenciji v skladu s členom 15a Konvencije od datuma, ko ni več država članica Evropske unije, ali od datuma, ko bi se prenehala uporabljati prehodna ureditev med Evropsko unijo in Združenim kraljestvom, v skladu s katero bi se Konvencija uporabljala za Združeno kraljestvo in v njem.
            
            
               Člen 2
            
            
               Ta sklep začne veljati na dan sprejetja.
            
            
               V Bruslju,
            
            
               
                     Za Skupni odbor
               
            
            
                  Predsednik
            
            
                  Philip Kermode
            
         
         
            
                  
                     (1)
                  
                        UL L 134, 22.5.1987, str. 2.
               
               
                  
                     (2)
                  
                        UL L 226, 13.8.1987, str. 2.